PMIndiaData/PMIndiaSum huggingface dataset:
भारत आणि कॅनडा दरम्यानच्या सामंजस्य करारनुसार संशोधन उत्कृष्टता आणि औद्योगिक शिक्षण सहयोग केंद्रित सीमापार भागीदारीला प्रोत्साहन देण्यासाठी मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने भारत आणि कॅनडा दरम्यान स्वाक्षऱ्या झालेल्या सामंजस्य कराराला आज मंजुरी दिली. २१ फेब्रुवारी २०१८ रोजी नवी दिल्ली येथे या करारावर स्वाक्षऱ्या झाल्या होत्या. भारत आणि कॅनडा दरम्यान संशोधन उत्कृष्टता आणि औद्योगिक शिक्षण सहयोग केंद्रित सीमापार भागीदारीला प्रोत्साहन देणे हा या कराराचा उद्देश आहे, ज्यामुळे उभय देशांना नवोन्मेषाचा लाभ मिळेल. गतिमान प्रत‍िभेसह आग्रही सहयोग हा या भागीदारीचा मुख्य गाभा आहे. या करारामुळे भारतीय आणि कॅनेडियन संशोधकांना पदवीधर पातळीवरील शैक्षणिक संशोधन गतिशीलता आणि सीमावर्ती उद्योग-शैक्षणिक सहकार्य करण्यास मदत मिळेल. पदवी स्तरावरील शैक्षणिक संशोधन गतिशीलता कार्यक्रमाअंतर्गत, तीन वर्षांमध्ये भारतीय विद्यापीठांमधील विज्ञान, तंत्रज्ञान, अभियांत्रिकी आणि गणित (STEM) क्षेत्रातल्या 110 मास्टर आणि पीएचडी विद्यार्थी संशोधकांना 12 ते 24 आठवड्यांकरिता कॅनडियन विद्यापीठ संशोधन प्रयोगशाळेत संशोधन करण्याची संधी मिळणार आहे. कॅनडियन विद्यापीठातील देखील तितकेच विद्यार्थी 12 ते 24 आठवड्यांकरिता पात्र भारतीय विद्यापीठांच्या संशोधन प्रयोगशाळेत संशोधन करू शकतील. सीमावर्ती उद्योग-शैक्षणिक सहकार्याअंतर्गत तीन वर्षांमध्ये उभय देशांतील 40 मास्टर आणि पीएचडी विद्यार्थी उभय देशात स्थित भागीदारी उद्योगांमध्ये 16 ते 24 आठवड्यांपर्यंत संशोधन करू शकतील. या सहयोगामुळे नवीन ज्ञान निर्मिती, संयुक्त वैज्ञानिक प्रकाशने, औद्योगिक प्रदर्शनासह, आयपी जनरेशन इत्यादी होणे अपेक्षित आहे. हा सामंजस्य करार कॅनडा सोबत विज्ञान, तंत्रज्ञान आणि अभिनव सहकार्यामध्ये दीर्घकाळापर्यंतच्या संबंधांना आणखी मजबूत करेल.
बोडो करार हा बोडो लोकांसाठी नवीन सुरुवातीचा संदेश आहे, यामुळे आसामची एकता आणि अखंडता अधिक बळकट होईल-पंतप्रधान

बोडो करार हा आसाममध्ये शांतता आणि विकासासाठी एक ऐतिहासिक अध्याय असल्याचे पंतप्रधान नरेंद्र मोदी यांनी बोडो कराराची प्रशंसा करतांना ते सांगितले की हा करार ‘सबका साथ सबका विकास आणि सबका विश्वास’ या मंत्राने आणि ‘एक भारत श्रेष्ठ भारत’ या भावनेने प्रेरित आहे. ट्विटरवरील संदेशात पंतप्रधान म्हणाले, ‘पूज्य बापूंच्या पुण्यतिथिनिमित्त आज संपूर्ण भारत त्यांचे स्मरण करत असल्याने आसाममध्ये शांतता आणि विकासाचा ऐतिहासिक अध्याय सुरू झाला आहे. 50 वर्षाच्या प्रतिक्षेनंतर आपल्या बोडो मित्रांबरोबरच्या करारांमुळे नवीन सुरूवात झाली आहे. यामुळे आसामची एकता बळकट होईल, विकास होईल आणि उज्ज्वल भविष्याकडे वाटचाल करेल.’ बोडो संघटनांबरोबर ऐतिहासिक करारावर स्वाक्षऱ्या केल्यानंतर बोडो परिसराच्या विकासाला आमच्या सरकारचे सर्वोच्च प्राधान्य आहे. 1500 कोटी रुपयांच्या सर्व समावेशक पॅकेजवर काम सुरू झाले आहे. जीवनमान सुलभ बनवण्यावर तसेच सरकारी योजनांचा बोडो लोकांना संपूर्ण लाभ सुनिश्चित करण्यावर आमचा विशेष भर राहिल. बोडो मित्र शांततेच्या मार्गावर आपल्याबरोबर आले आहेत. हिंसाचाराचा मार्ग सोडून लोकशाही आणि संविधानावर विश्वास ठेवला तर समस्यांवर तोडगा निघू शकतो, असा स्पष्ट संदेश यातून मिळाला आहे. मी बोडो मित्रांचे मुख्य प्रवाहात स्वागत करतो. बोडो परिसराच्या विकासासाठी आम्ही कटीबद्ध आहोत. पूज्य बापूंच्या पुण्यतिथी दिनी पाच दशकं जुन्या बोडो समस्यांवर तोडगा निघाला आहे. बोडो संघटना आणि सरकार यांच्यातील या करारामुळे आसामची एकता आणि अखंडता अधिक बळकट होईल. हिंसाचाराचा मार्ग सोडल्याचा तसेच लोकशाही आणि संविधानावर पुन्हा विश्वास ठेवण्याचा बोडो मित्रांच्या निर्णयाचे मी स्वागत करतो. आपल्या बोडो मित्रांबरोबरचा हा करार आसाम आणि देशातील अन्य हिंसाचारग्रस्त भागांसाठी एक संदेश आहे. हिंसाचार आणि भयमूक्त वातावरणातच राष्ट्राच्या विकासाला गती देता येते. आपल्या बोडो मित्रांची संपूर्ण ऊर्जेने आसामचा विकास अधिक बळकट होईल, याचा मला आनंद आहे. आसामच्या अन्य समुदायांच्या हिताचे रक्षण करत बोडो मित्रांबरोबर करार करण्यात आला हा सर्वांचा विजय आहे, मानवतेसाठी विजय आहे, सबका साथ सबका विकास आणि सबका विश्वास या मंत्राने आणि एक भारत श्रेष्ठ भारत या भावनेने हा विजय प्रेरित आहे.’
कुंदन शहा यांच्या निधनाबद्दल पंतप्रधानांकडून दुःख

कुंदन शहा यांच्या निधनाबद्दल पंतप्रधान नरेंद्र मोदी यांनी दुःख व्यक्त केले आहे. ‘कुंदन शहा यांच्या निधनाने दुःख झाले. उपरोध आणि विनोदाची पखरण करत सर्वसामान्यांचे जीवन आणि त्यासाठीच्या संघर्षाचे दर्शन घडवल्याबद्दल कुंदन शहा यांचे स्मरण आपल्याला सदैव होत राहील. त्यांच्या कुटुंबियांच्या दुःखात आपण सहभागी आहोत. कुंदन शहा यांच्या आत्म्याला शांती लाभो’ असे पंतप्रधानांनी शोक संदेशात म्हटले आहे.
अंधांसाठीच्या 2017 टी-ट्वेंटी विश्वचषक स्पर्धेसाठी पंतप्रधानांच्या शुभेच्छा

अंधांसाठीच्‍या 2017 टी-20 विश्वचषक स्पर्धेत सहभागी झालेल्या सर्वांना पंतप्रधान नरेंद्र मोदी यांनी शुभेच्छा दिल्या आहेत. अंधासाठीच्या 2017 टी-20 स्पर्धेत सहभागी होण्यासाठी आलेले सर्व संघ आणि सहाय्यकांचे मन:पूर्वक स्वागत आणि शुभेच्छा. अंधांसाठीच्या टी-20 विश्वचषक स्पर्धेत खेळाडूंमधील गुणात्मक खिलाडू वृत्ताचं दर्शन घडेल आणि अंध व्यक्तींमध्ये क्रिकेट लोकप्रिय होईल. अंध व्यक्तींसाठीच्या टी-20 विश्वचषकासाठीचे गीत https://www.youtube.com/watch?v=Z0EN-zqS530″वर असल्याचे पंतप्रधानांनी सांगितले.
राष्ट्रीय आरोग्य अभियानाच्या प्रगतीबाबत आणि अभियानाच्या प्रदत्त कार्यक्रम समिती आणि एमएसजीच्या निर्णयाबाबत पंतप्रधानांना  मंत्रिमंडळाकडून माहिती

राष्ट्रीय आरोग्य अभियानाच्या (एनएचएम) प्रगतीबाबत आणि अभियानाच्या प्रदत्त कार्यक्रम समिती (इपीसी) आणि एमएसजीच्या निर्णयाबाबत पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत त्यांना माहिती देण्यात आली. वैशिष्टे: · एनआरएचएम/ एनएचएमसुरु झाल्यापासून माता मृत्यू दरात घट होत आहे. घट होण्याचा सध्याचा दर राहिल्यास 2030 च्या पूर्वीच भारत एसडीजीचे उद्दिष्ट गाठू शकेल. · मलेरियाग्रस्त रुग्णांचे प्रमाण कमी आणण्यात आणि यामुळे होणाऱ्या मृत्यूचे प्रमाण कमी आणण्यात भारताला मोठे यश प्राप्त झाले आहे. · सुधारित राष्ट्रीय क्षयरोग नियंत्रण कार्यक्रम अधिक मजबूत करण्यात आला आहे. क्षयाचे अचूक आणि जलद निदान करण्यासाठी सर्व जिल्ह्यात 1180 सीबीएनएएटी मशीन बसवण्यात आली आहेत. गेल्या वर्षात यामुळे या मशिनच्या वापरात तिप्पट वाढ झाली आहे. · 2018-19 मधे 52744 आयुष्मान भारत हेल्थ आणि वेलनेस सेंटरना मंजुरी देण्यात आली. अशी 15000 केंद्रे कार्यान्वित करण्याचे उद्दिष्ट ठेवण्यात आले असताना त्यापेक्षा जास्त म्हणजे 17149 केंद्रे कार्यान्वित करण्यात आली. 2018 – 19 मधे आशा, कर्मचारी परिचारिका यासारख्या 181267 आरोग्य कार्यकर्त्यांना प्रशिक्षण देण्यात आले. · 2018 मधे 17 अतिरिक्त जिल्ह्यात गोवर आणि रुबेला बाबत लसीकरण करण्यात आले.मार्च 2019 पर्यंत 30.50 कोटी मुलांचा यात समावेश आहे. · 2018-19 मधे अतिरिक्त दोन राज्यात रोटाव्हायरस लस आणण्यात आली. आतापर्यंत याअंतर्गत सर्व राज्ये आणि केंद्र शासित प्रदेश आले आहेत. · आशा सेविकांच्या मासिक भत्यात 1000 रुपयांवरून वाढ करून तो 2000 रुपये करण्यात आला. · पोषण अभियाना अंतर्गत एप्रिल 2018 मधे अनिमिया मुक्त भारत अभियान सुरु करण्यात आले. · पोषण अभियाना अंतर्गत मुलांसाठी घरगुती काळजी विषयी एचबीवायसी कार्यक्रम सुरु करण्यात आला. · क्षय,कुष्ठरोग, मलेरिया ,काळा आजार यापासून मुक्त असा दर्जा प्राप्त करणाऱ्या राज्य आणि केंद्र शासित प्रदेशांना पारितोषिके देण्याच्या योजनेला मंजुरी देण्यात आली. · हेपेटायटीस ए, बी, सी आणि ई ला रोखण्याबरोबरच त्यावरच्या उपचारासाठी राष्ट्रीय व्हायरल हेपेटायटीस नियंत्रण कार्यक्रमाला मंजुरी देण्यात आली आहे. सुमारे 5 कोटी रुग्णांना याचा लाभ होणार आहे.
गुजरातमधल्या जनतेला पंतप्रधानांचा संदेश

गुजरातच्या माझ्या बंधु-भगिनींनो, महात्मा गांधी आणि सरदार पटेल यांच्या भूमीवर कालपासून जसे वातावरण निर्माण होत आहे, हिंसेचा ज्या पध्दतीने हत्यार म्हणून वापर केला जातोय… हिंसाचाराने काही साध्य होत नाही हे आपण सर्व जाणतोच. आपण सर्वांनी एकत्र वाटचाल केली, एकोपा ठेवला तरच राज्याचा विकास शक्य आहे यावर आपला सदैव विश्वास राहिला आहे. सर्व बंधू-भगिनींना माझे आवाहन आहे की या घडीला आपला एकच मंत्र हवा तो म्हणजे “शांतता”. प्रत्येक गोष्ट, प्रत्येक मुद्दा चर्चेद्वारे सोडविला जाऊ शकतो. आपण सर्वांनी लोकशाही तत्त्वाचे पालन केले पाहिजे. गुजरातला नव्या उंचीवर नेण्यासाठीच्या प्रयत्नात आपण सर्वांनी योगदान दयावे आणि चर्चेद्वारे समस्या सोडविण्यासाठी एकत्रित यावे, अशी माझी गुजरातच्या सर्व बंधू-भगिनींना विनम्र विनंती आहे.
भारत आणि – नायजेरिया  सुधारित हवाई सेवा कराराला केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि नायजेरिया दरम्यान सुधारित हवाई सेवा करारावर स्वाक्षरी करायला मंजूरी दिली आहे. यापूर्वीचा करार ३१ जानेवारी १९७८ रोजी करण्यात आला होता. नागरी उड्डाण क्षेत्रातील अलीकडच्या घडामोडी लक्षात घेऊन आणि उभय देशांदरम्यान हवाई संपर्क सुधारण्याच्या उद्देशाने आंतरराष्ट्रीय नागरी उड्डाण संघटनेच्या आराखड्यानुसार कराराचे अद्ययावतीकरण करण्यात आले आहे. भारत आणि नायजेरिया दरम्यान नागरी उड्डाण संबंधात सुधारित करार एक महत्वपूर्ण टप्पा असून,उभय देशांदरम्यान व्यापार, गुंतवणूक, पर्यटन आणि सांस्कृतिक देवाणघेवाण वृद्धिंगत करण्याची त्यात क्षमता आहे. हवाई सेवा कराराची महत्वपूर्ण वैशिष्ट्ये पुढीलप्रमाणे:- १) दोन्ही देशांना एक किंवा त्यापेक्षा अधिक विमान कंपन्या नियुक्त करता येणार २) दोन्ही देशांच्या नियुक्त विमान कंपन्यांना एकमेकांच्या प्रदेशात हवाई सेवेला प्रोत्साहन आणि विक्रीसाठी कार्यालय स्थापन करण्याचे अधिकार ३) एकमेकांच्या देशात कितीही माल-वाहतूक करायला उभय देशांची मान्यता ४) व्यावसायिक विचार करून किफायतशीर किमतीत सेवा पुरवण्याच्या करारानुसार प्रवास शुल्क ठरवण्याचा नियुक्त विमान कंपन्यांना अधिकार ५) प्रत्येक देशाच्या विमान कंपनीला त्याच देशाच्या किंवा अन्य देशाच्या कंपनीबरोबर सहकार्य विपणन व्यवस्था करता येणार. एस. काणे / बी. गोखले
पंतप्रधानांनी अमेरिकेचे राष्ट्राध्यक्ष बराक ओबामा यांच्याशी दूरध्वनीवरुन केले संभाषण

पंतप्रधान नरेंद्र मोदी यांनी काल संध्याकाळी अमेरिकेचे राष्ट्राध्यक्ष बराक ओबामा यांच्याशी दूरध्वनीवरुन संभाषण केले. गेल्या काही वर्षात भारत आणि अमेरिकेतील सहकार्य वृद्धिंगत झाल्याबद्दल आणि सर्वच बाबतीत महत्त्वपूर्ण प्रगतीबाबत दोन्ही नेत्यांनी समाधान व्यक्‍त केले. भारत आणि अमेरिकेतील धोरणात्मक भागीदारी बळकट करण्यासाठी राष्ट्राध्यक्ष ओबामा यांनी दिलेल्या योगदानाबाबत आणि पाठिंब्याबाबत पंतप्रधानांनी त्यांचे आभार मानले. पंतप्रधानांनी राष्ट्राध्यक्ष ओबामा यांना त्यांच्या पुढील उपक्रमासाठी शुभेच्छा दिल्या.
अतिरिक्त आणि   संयुक्त सचिवांसह पंतप्रधान मोदी यांची पाचवी बातचीत

ठरविण्यात आलेल्या केंद्र सरकारच्या अतिरिक्त आणि संयुक्त सचिवांबरोबरीच्यापाच बैठकीमधिल पंतप्रधान नरेंद्रमोदीयांनी शुक्रवारी ९०सचिवांचीभेट घेऊन बातचीत केली. ही त्याचीशेवटचीबैठकहोती. या बैठकी दरम्यान अधिकाऱ्यांनी त्यांच्या कार्यकाळातील प्रशासन, शिक्षण, समाज कल्याण , कृषी, फळबाग, पर्यावरण, प्रकल्प अमंलबजावणी , शहर विकास आणि दळणवळलं क्षेत्रातील अनुभव पंतप्रधानांना विशद केले. पंतप्रधानांनी अधिकाऱ्यांना कार्यप्रक्रिया सोपी करण्याची विनंती केली. ते म्हणाले की, चांगल्या नियोजित प्रकल्पांची तरतूद अभ्यासासाठी करायला हवी जेणे करून त्या प्रकल्पांच्या यशस्वीतांचे अनुकरण करता येईल. भारताच्या बाजूने वर्तमान सकारात्मक जागतिक वातावरणावर प्रकाश टाकत पंतप्रधानांनी अधिकार्यांना सांगितले की, 2022 पर्यंत नवीन भारत निर्माण करण्याच्या उद्देशाने काम करावे.
सहाय्यक सचिवांचे समारोप सत्र – 2015 च्या भाप्रसे अधिकाऱ्यांनी पंतप्रधानांसमोर केले सादरीकरण

2015 च्या भारतीय प्रशासकीय सेवेतील सहाय्यक सचिवांनी प्रशिक्षण सत्र समारोपाच्या शेवटच्या दिवशी आज पंतप्रधान नरेंद्र मोदी यांच्यासमोर सादरीकरण केले. अपघाग्रस्त, वैयक्तिक कार्बन पाऊल खुणांचा मागोवा, आर्थिक अंतर्भाव, ग्रामीण उत्पन्नात सुधारणा, आकडेवारीवर आधारीत ग्रामीण समृध्दी, वारसा पर्यटन, रेल्वे सुरक्षा आणि केंद्रीय सशस्त्र पोलिस दल आदी आठ निवडक संकल्पनांवर आधारीत सादरीकरणे करण्यात आली. सर्वात कनिष्ठ आणि सर्वात वरिष्ठ अधिकारी परस्पर संवाद साधण्यात खूप काळ व्यतित करत आहेत ही उल्लेानीय बाब आहे, असे पंतप्रधानांनी यावेळी बोलातांना सांगितले. या संवांदांमधून तरुण अधिकाऱ्यांनी सकारात्मक गोष्टी आत्मसात करायलाच हव्यात असे पंतप्रधान म्हणाले. वस्तू सेवाकर अंमलबजावणी तसेच डिजिटल व्यवहार, विशेषत: भीम ॲपद्वारे होणाऱ्या व्यवहारांना चालना देण्यावर तरुण अधिकाऱ्यांनी लक्ष केंद्रीत करण्याची गरज त्यांनी व्यक्त केली. सर्व अधिकाऱ्यांनी खात्यात सरकारी मार्केटप्लेस अर्थात (GEM) चा स्वीकार करण्याला गती देण्याचे आवाहन पंतप्रधानांनी केले. यामुळे दलालांचे उच्चाटन होईल आणि सरकारची बचत होईल असे त्यांनी सांगितले. उघडयावर शौच मोहिमेचे आणि ग्रामीण विद्युतीकरण ही उदाहरणे देऊन या अधिकाऱ्यांनी उद्दिष्ट साध्य करण्यासाठी जोमाने काम करण्याचे आवाहनही पंतप्रधानांनी केले. 2022 पर्यंत स्वातंत्र्य सैनिकांच्या स्वप्नातील भारत निर्माण करण्यासाठी या अधिकाऱ्यांनी कार्य करावे सर्वसामान्य पार्श्वभूमी असलेल्या अधिकाऱ्यांनी तरुण विद्यार्थ्यांना भेटून त्यांना प्रोत्साहित करावे तसेच संवादातून करुणा निर्माण होते असेही पंतप्रधान म्हणाले. राष्ट्र आणि नागरकिांचे कल्याण हे आजच्या अधिकाऱ्यांचे मुख्य लक्ष्य आहे असे ते म्हणाले. अधिकाऱ्यांनी संघ भावनेतून कार्य करावे असे आवाहनही पंतप्रधानांनी केले.
केंद्रीय राखीव पोलिस दलाच्या 82 व्या स्थापना दिनानिमित्त पंतप्रधानांनी दिल्या शुभेच्छा

पंतप्रधान नरेंद्र मोदी यांनी केंद्रीय राखीव पोलिस दलाच्या 82 व्या स्थापना दिनानिमित्त शुभेच्छा दिल्या आहेत. पंतप्रधान यांनी एका ट्विटमध्ये म्हटले आहे की, ” केंद्रीय राखीव पोलिस दलाच्या सर्व कर्मचाऱ्यांना 82 व्या स्थापना दिनानिमित्त शुभेच्छा! देशाच्या सुरक्षिततेसाठी हे दल सदैव तत्पर असते. या दलाच्या धैर्य व व्यावसायिकतेची सर्वदूर प्रशंसा होत असते. भविष्यात केंद्रीय राखीव पोलीस दलाला यशाची अत्युच्च शिखरे सर करण्यासाठी भरघोस शुभेच्छा !”
नागरी हवाई वाहतूक मंत्रालयांतर्गत मेट्रो रेल्वे सुरक्षा आयोगाचे कार्य करण्यासाठीं मेट्रो रेल्वे सुरक्षा आयुक्तांच्या एका   मंडळ कार्यालय निर्मितीला मंत्रिमंडळाचा हिरवा कंदील

नागरी हवाई वाहतूक मंत्रालयांतर्गत रेल्वे सुरक्षा आयोगात,मेट्रो रेल्वे (कार्य आणि देखभाल) कायदा 2002 अंतर्गत मेट्रो रेल्वे सुरक्षा आयोगाचे विहित कार्य करण्यासाठी, सहायक अधिकारी आणि कर्मचाऱ्यांसह मेट्रो रेल्वे सुरक्षा आयुक्तांच्या एका मंडळ कार्यालयाच्या निर्मितीला मंत्रिमंडळाने मंजुरी दिली आहे. रेल्वेच्या विद्यमान दोन मंडळ आयुक्तांकडे दोन मंडळांचा अतिरिक्त कारभार सोपवायलाही मंत्रिमंडळाने मंजुरी दिली. विद्यमान कार्यकक्षेत हे अधिकारी आपल्या अधिकारांचा उपयोग करतील.हे मंडळ सीएमआरएस नवी दिल्लीच्या कार्यकक्षेत येणार नाही. मेट्रो रेल्वे सुरक्षा आयुक्त पद, नागरी हवाई वाहतूक मंत्रालयाअंतर्गत, रेल्वे सुरक्षा आयोगात एचएजी ( वेतन स्तर 15 )मध्ये राहील.एका मंडळ कार्यालयासाठी वेतनापोटी वार्षिक अंदाजित खर्च 59,39,040 रुपये असेल. संस्थेच्या प्रारंभिक स्थापनेशिवाय मंडळ कार्यालयासाठी वार्षिक 7,50,000 रुपये खर्च अपेक्षित आहे. या पदांमुळे सध्याच्या तसेच विभिन्न रेल्वे योजनांमध्ये प्रवासी सुरक्षा आणि मेट्रो रेल्वे परिचालन याविषयी मेट्रो रेल्वे (कार्य आणि देखभाल) कायदा 2002 मध्ये नमूद केल्याप्रमाणे लक्ष केंद्रित करता येणार आहे.
पंतप्रधानांच्या हस्ते तेरा गुजराती पत्रकारांना बटुकभाई दिक्षित पुरस्कार प्रदान

सूरत शहर पत्रकार कल्याण निधीच्या वार्षिक बटुकभाई दिक्षित वार्षिक पुरस्कारांचे आज पंतप्रधान नरेंद्र मोदी यांच्या हस्ते वितरण करण्यात आले. पुरस्कारप्राप्त सर्व तेरा गुजराती पत्रकारांचे पंतप्रधानांनी यावेळी अभिनंदन केले. याप्रसंगी सी. आर. पाटील यांच्यासह संसदेचे काही सदस्य उपस्थित होते.
आषाढ पौर्णिमा- धम्मचक्र दिनाच्या कार्यक्रमानिमित्त पंतप्रधान उद्या देणार संदेश

आषाढ पौर्णिमा- धम्मचक्र दिनाच्या कार्यक्रमानिमित्त पंतप्रधान नरेंद्र मोदी उद्या 24 जुलै 2021 सकाळी 8:30 वाजताच्या सुमाराला संदेश देणार आहेत. ट्विटर संदेशाच्या माध्यमातून पंतप्रधानांनी याची माहिती दिली आहे. ते म्हणतात, "उद्या सकाळी 8:30 वाजताच्या सुमाराला आषाढ पौर्णिमा- धम्मचक्र दिनाच्या कार्यक्रमानिमित्त मी संदेश प्रसारित करणार आहे."
“भारतासाठी ऐतिहासिक दिवस!”

आएनएस विक्रांतवर उपस्थित राहणे, ही अभिमानाची भावना होती असे पंतप्रधानांचे प्रतिपादन पंतप्रधान नरेंद्र मोदी यांनी काल आएनएस विक्रांतवर उपस्थित राहताना ऊर अभिमानाने भरुन आल्याची भावना व्यक्त केली. त्यांनी यासंदर्भातील एक चित्रफीतही समायिक केली. पंतप्रधानांनी आपल्या ट्विट संदेशात म्हटले आहे : "भारतासाठी ऐतिहासिक दिवस! आएनएस विक्रांतवर काल उपस्थित राहताना भरुन आलेली अभिमानाची भावना शब्दात व्यक्त करु शकत नाही."
आंतर-राज्य परिषदेच्या बैठकीत  पंतप्रधानांनी  केलेले समारोपाचे भाषण

पंतप्रधान नरेंद्र मोदी यांनी आजच्या आंतरराज्य परिषदेच्या बैठकीत चर्चा करण्यात आलेल्या विविध विषयांवर सूचना आणि मते व्यक्त केल्याबद्दल सर्व मुख्यमंत्री आणि नायब राज्यपालांचे आभार मानले. पंछी आयोगाच्या शिफारशींबाबत बोलताना पंतप्रधान म्हणाले, की आजची चर्चा एका चांगल्या सुरुवातीचे प्रतिक आहे. ते म्हणाले की, या विषयांवर यापुढेही चर्चा सुरुच राहील आणि जेव्हा शिफारसींवर एकमत होईल, त्यानंतरच अंमलबजावणीची प्रक्रिया सुरु होईल. पंतप्रधानांनी सुशासन आणि पारदर्शकतेला प्रोत्साहन देण्याचे एक साधन म्हणून आधारचा जवळपास पूर्ण स्वीकार केल्याबद्दल समाधान व्यक्त केले. ते म्हणाले की आधारमुळे सरकारी तिजोरीत लक्षणीय बचत झाली आहे. त्यांनी केंद्र सरकारच्या वरिष्ठ अधिकाऱ्यांना किती बचत झाली याबाबत राज्यांमधून आकडे गोळा करायला सांगितले. ते म्हणाले की, आता सर्व टपाल कार्यालयांना पेमेंट बँका म्हणून मान्यता देण्यात आली आहे आणि थेट लाभ हस्तांतरण प्रक्रियेची अंमलबजावणी करण्यासाठी याची खूप मदत होईल. शिक्षणासंदर्भात पंतप्रधान म्हणाले की पुढे जाणे, शिक्षणाचा केवळ विस्तार पुरेसा नाही तर दर्जा सुधारण्यावर भर दयायला हवा. ते म्हणाले की, शिक्षणातल्या दर्जाची कमतरता तंत्रज्ञानाच्या माध्यमातून पूर्ण करता येईल. कायदा आणि सुव्यवस्थेबाबत बोलताना पंतप्रधानांनी ठासून सांगितले की आज जगभरात जे काही घडत आहे, त्याकडे भारतातील केंद्र आणि राज्य सरकारे दुर्लक्ष करु शकत नाहीत. या मुद्दयावर, त्यांनी सर्व संबंधितांना राजकारण बाजूला ठेवण्याचे आणि देशाच्या सुरक्षेला सर्वोच्च प्राधान्य देण्याचे आवाहन केले. त्यांनी आठवण सांगितली की अलिकडेच एका तीन दिवसीय परिषदेदरमयान, त्यांनी राज्य पोलिस महासंचालकांशी संवाद साधला आणि सर्व मुख्यमंत्र्यांना, त्या परिषदेत जी चर्चा झाली, त्याचा पाठपुरावा करायला सांगितले. त्यांनी पोलिस दलांचे दृश्य अस्तित्व राखण्यावर भर दिला आणि गुन्हयांवर नियंत्रण मिळवण्यासाठी एका चांगल्या सीसीटीव्ही नेटवर्कचे महत्व अधोरेखित केले. ते म्हणाले की खासगी पध्दतीने उभारलेले सीसीटीव्ही यंत्रणा देखील या संदर्भात खूपच उपयोगी आहे. त्यांनी बेकायदेशीर कारवायांवर नियंत्रण ठेवण्यासाठी आंतर-राज्य समन्वयाचे महत्व देखील विशद केले. समारोप करताना पंतप्रधान म्हणाले की, मुख्यमंत्री आणि नायब राज्यपालांनी केलेल्या सर्व सूचनांची चाचणी घेतली जाईल.
अमेठी इथल्या इंडो-रशियन रायफल संयुक्त प्रकल्पाचे  पंतप्रधानांच्या हस्ते राष्ट्रार्पण

पंतप्रधान नरेंद्र मोदी यांनी उत्तर प्रदेशातल्या अमेठी मधल्या कौहारला भेट दिली. कलाश्निकोव्ह असॉल्ट रायफल निर्मितीसाठीच्या रशिया-भारत संयुक्त प्रकल्पाचे त्यांनी राष्ट्रार्पण केले. अमेठी इथे त्यांनी विविध विकास प्रकल्पांचे लोकार्पण आणि पायाभरणीही केली. या प्रसंगी रशियाचे राष्ट्राध्यक्ष व्लादिमिर पुतीन यांचा विशेष संदेश संरक्षण मंत्री निर्मला सीतारमण यांनी वाचून दाखवला. नवा संयुक्त प्रकल्प जग प्रसिध्द नव्या 200 श्रेणीतल्या कलाश्निकोव्ह असॉल्ट रायफलची निर्मिती करणार असून अखेरीला हे उत्पादन संपूर्णतः स्थानिक होणार आहे.भारतीय संरक्षण-उद्योग क्षेत्राला,राष्ट्रीय सुरक्षा एजन्सीच्या, लहान शस्त्रे क्षेत्रातल्या गरजा ,रशियाच्या अद्ययावत तंत्रज्ञानाच्या आधारे पूर्ण करता येणार आहेत, असे या संदेशात म्हटले आहे. या भागीदारीसाठी, पंतप्रधानांनी, राष्ट्राध्यक्ष पुतीन यांचे आभार मानले.अमेठीतल्या या कारखान्यातून लाखो रायफलची निर्मिती होईल आणि आमची सुरक्षा दले यामुळे अधिक मजबूत होतील असे पंतप्रधानांनी यावेळी बोलताना सांगितले. आपल्या जवानांसाठीच्या, आधुनिक रायफलच्या उत्पादनाला विलंब झाल्यामुळे जवानांसाठी हा अन्याय झाला. बुलेटप्रुफ जाकीटसाठी 2009 मधेच आवश्यकता सादर केल्यानंतरही 2014 पर्यंत अशी जाकिटे खरेदी करण्यात आली नव्हती.केंद्र सरकारने आता ही गरज पूर्ण केली आहे असे त्यांनी सांगितले. याआधी, इतर महत्वाच्या शस्त्रास्त्राच्या खरेदीतही असा विलंब होत असे. या संदर्भात त्यांनी राफेल लढाऊ विमानांचा उल्लेख करत,केंद्र सरकारच्या प्रयत्नांमुळे ही विमाने येत्या काही महिन्यात हवाई दलात दाखल होऊ लागतील असे त्यांनी सांगितले. विकास प्रकल्प कार्यान्वित होण्यात विविध अडथळे आलेल्या, अमेठीतल्या इतर विकास प्रकल्पांचा त्यांनी उल्लेख केला.हे अडथळे आता दूर करण्यात आले आहेत,त्यामुळे हे प्रकल्प आता कार्यान्वित होऊ शकतील आणि जनतेला रोजगार पुरवतील असे पंतप्रधान म्हणाले. अमेठीत, पंतप्रधान आवास योजना,उज्वला योजना,सौभाग्य योजना यासारख्या योजनांचीअंमलबजावणी, स्वच्छतागृहांची बांधणी यामुळे जनतेचे जीवन सुकर होत असल्याचे ते म्हणाले. केंद्र सरकार,गरिबांचे सक्षमीकरण करत असून त्यांना दारिद्र्यातून बाहेर येण्यासाठी मदत करत आहे.त्याचप्रमाणे शेतकऱ्यांचेही सक्षमीकरण करण्यात येत आहे.यासंदर्भात त्यांनी किसान सन्मान निधीचा उल्लेख केला.या योजने अंतर्गत येत्या दहा वर्षात शेतकऱ्यांपर्यंत 7.5 लाख कोटी रुपये पोहोचणार असल्याची माहिती त्यांनी दिली.
लाल किल्ल्यावर 21 एप्रिल रोजी श्रीगुरू तेग बहादूरजींच्या 400 व्या प्रकाश पर्व सोहळ्यात पंतप्रधान होणार सहभागी

पंतप्रधान नरेंद्र मोदी 21 एप्रिल 2022 रोजी रात्री 9:15 वाजता नवी दिल्लीतील लाल किल्ल्यावर श्री गुरू तेग बहादूरजींच्या 400 व्या प्रकाश पर्व सोहळ्यात सहभागी होतील. ते या प्रसंगी उपस्थितांना संबोधित करतील आणि गुरुंच्या स्मरणार्थ नाणे आणि टपाल तिकीटही जारी करतील. दिल्ली शीख गुरुद्वारा व्यवस्थापन समितीच्या सहकार्याने केंद्र सरकारने या कार्यक्रमाचे आयोजन केले आहे. या दोन दिवसीय (20 आणि 21 एप्रिल) कार्यक्रमात देशाच्या विविध भागातील रागी आणि मुले ‘शबद कीर्तन’मध्ये सहभागी होतील. गुरू तेग बहादूरजी यांच्या जीवनाचे चित्रण करणारा भव्य प्रकाश आणि ध्वनी सोहळा देखील यावेळी होणार आहे. याशिवाय शिखांची पारंपरिक युद्धकला (मार्शल आर्ट) 'गटका'चेही आयोजन केले आहे. जगाच्या इतिहासातील धर्म आणि मानवी मूल्ये, आदर्श आणि तत्त्वांचे रक्षण करण्यासाठी आपल्या प्राणांची आहुती देणारे नववे शीख गुरू, गुरू तेग बहादूरजी यांच्या शिकवणुकीवर हा कार्यक्रम प्रकाश टाकणार आहे. काश्मिरी पंडितांच्या धार्मिक स्वातंत्र्याला पाठिंबा दिल्याबद्दल त्यांना मुघल शासक औरंगजेबाच्या आदेशावरुन फाशी देण्यात आली. त्यांची पुण्यतिथी दरवर्षी 24 नोव्हेंबर रोजी शहीदी दिवस म्हणून साजरी केली जाते. दिल्लीतील गुरुद्वारा सिस गंज साहिब आणि गुरुद्वारा रकाब गंज हे त्यांच्या पवित्र बलिदानाशी संबंधित आहेत. त्यांचा वारसा राष्ट्रासाठी एक महान एकीकरण शक्ती आहे.
परदेशस्थ भारतीय कंपन्यांना स्वस्त दराने कर्ज देण्यास आयात-निर्यात बँकेस परवानगी देण्याचा केंद्रीय मंत्रिमंडळाचा निर्णय

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत, आयात-निर्यात बँकेस (एक्झिम) परदेशस्थ भारतीय कंपन्यांना महत्वाच्या प्रकल्पांसाठी बोली लावताना स्वस्त दराने कर्ज देण्यास मंजूरी देण्यात आली आहे. बोली लावता येतील. कर्जाची परतफेड करण्याविषयीची हमी परदेशातील सरकार देणार आहे. प्रकल्पाची व्युहात्मक उपयुक्तता, तसेच या योजनेअंतर्गत कर्जाचे निकष पूर्ण होतात की नाही हे पाहण्यासाठी सचिवांच्या अध्यक्षतेखालील समिती, ज्यात व्यय विभाग, परराष्ट्र मंत्रालय, डिपार्टमेंट ऑफ इंडस्ट्रीयल प्रमोशन अँड पॉलिसी, वाणिज्य विभाग, आर्थिक सेवा विभाग, केंद्रीय गृह मंत्रालय यांचा प्रत्येकी एक सभासद यांचा समावेश असेल. उप राष्ट्रीय सुरक्षा सल्लागार हे देखील या समितीचे सभासद असतील. या योजनेअंतर्गत आर्थिक मदत केलेले प्रकल्प या समितीच्या देखरेखीअंतर्गत असतील. तसेच ही समिती एक्झिम बँक सोडून इतर सार्वजनिक क्षेत्रातील बँकानीही व्युहात्मक प्रकल्पांना कर्जपुरवठा करण्यासाठी प्रयत्न करेल. पार्श्वभूमी पायाभूत सुविधांची उभारणी करणारे भारतीय प्रकल्प मोठ्या प्रमाणावर आहेत. मात्र, भारतातील उच्च दरांमुळे त्यांना परदेशी चांगली कंत्राटे मिळत नाहीत. म्हणून असे प्रकल्प भारताच्या कंपन्यांकडून देशाच्या दृष्टीने महत्त्वाचे असतील तर, अशा भारतीय कंपन्यांना मदत करण्याचा निर्णय घेतला आहे.
सरकारचे प्रमुख या नात्याने 20 वर्ष पूर्ण केल्यानिमित्ताने पंतप्रधानांवर आधारित MyGov प्रश्नमंजुषेचे आयोजन

पंतप्रधान श्री नरेंद्र मोदी यांनी आज सरकारचे प्रमुख म्हणून 20 वर्षे पूर्ण केली आहेत. या निमित्ताने MyGovIndia सेवा समर्पण प्रश्नमंजुषा स्पर्धा आयोजित करण्यात आली आहे. पंतप्रधान आज 7 ऑक्टोबर रोजी सरकारचे प्रमुख म्हणून 20 वर्षे पूर्ण करत आहेत. 'आत्मनिर्भर भारता' साठी काम करत असताना त्यांनी अनेकदा स्वतःचा उल्लेख 'प्रधान सेवक' म्हणून केला आहे. या 20 वर्षात राष्ट्रनिर्माणाच्या केलेल्या कामांवर, विविध पैलूंवर आधारित mygovindia वरील प्रश्नमंजुषेमध्ये सामील होण्यासाठी येथे क्लिक करा https://t.co/nEYpBCltGN " असे ट्विट पंतप्रधान कार्यालयाने केले आहे.
पंतप्रधान नरेंद्र मोदी आणि कॅनडाचे पंतप्रधान जस्टीन ट्रूडो यांच्यात दूरध्वनीवरून चर्चा

पंतप्रधान नरेंद्र मोदी यांनी आज कॅनडाचे पंतप्रधान जस्टीन ट्रूडो यांच्याशी दूरध्वनीवरून चर्चा केली. कोविड-19 या जागतिक साथीच्या आजारामुळे त्यांच्या देशात उद्‌भवलेल्या परिस्थितीची दोन्ही नेत्यांनी एकमेकांना माहिती दिली. तसेच, आरोग्य आणि आर्थिक क्षेत्रात आलेल्या या संकटाचा सामना करण्यासाठी आंतरराष्ट्रीय सहकार्य स्थापन करण्याच्या शक्यतांचाही त्यांनी आढावा घेतला. कोविड नंतरच्या परिस्थितीत, भारत-आणि कॅनडाची एकत्रित भागीदारी, जगाच्या कल्याणासाठी एक मोठी शक्ती होऊ शकते, विशेषतः जागतिक परीपेक्ष्यात मानवता मूल्यांच्या दृष्टीने चर्चा करण्यासाठी ते महत्वाचे ठरेल, याबाबत दोन्ही नेत्यांमध्ये सहमती झाली. जागतिक आरोग्य संघटनेसारख्या बहुराष्ट्रीय संस्था अधिक मजबूत करण्याची गरज आहे, यावर या दोघांनीही भर दिला आणि विविध आंतरराष्ट्रीय व्यासापीठांवर आरोग्य, सामाजिक, आर्थिक तसेच राजकीय मुद्यांवर एकत्रित काम करण्यावर दोघांमध्ये सहमती झाली. कॅनडामध्ये अडकलेल्या भारतीय नागरिकांना मायदेशी परत येण्यासाठी गेल्या काही काळात, कॅनडाच्या प्रशासनाने केलेल्या सहकार्याबद्दल पंतप्रधान मोदी यांनी आभार व्यक्त केले. तसेच, भारतात अडकलेल्या कॅनडाच्या नागरिकांना परत पाठवण्यासाठी, भारताने केलेल्या मदतीबद्दल ट्रूडो यांनी आभार व्यक्त केले. आगामी काळातही दोन्ही देशातील परस्पर चर्चा कायम ठेवली जाईल, यावर दोघांनीही सहमती व्यक्त केली. लोकशाही मूल्यांवर विश्वास असलेल्या मोठ्या अर्थव्यवस्था या नात्याने, भारत आणि कॅनडा यांच्यात अनेक जागतिक मुद्यांवर नैसर्गिकरित्याच एकमताची भावना आहे, असे मत उभय नेत्यांनी या चर्चेदरम्यान व्यक्त केले.